Carl Pistorius aangekla ná ongelukCarl Pistorius. Foto: Werner Beukes/SAPA Kol. Ronel Otto, woordvoerder van die polisie, het gesê die besluit om Pistorius aan te kla is vroeër die maand geneem nadat hy nie ŉ verklaring oor die ongeluk afgelê het nie. “Die ondersoekbeampte het verklarings van die ander partye en ooggetuies gekry. Mnr Pistorius het ondanks talle pogings [deur die ondersoekbeampte] nie sy verklaring ingedien nie.” Volgens Otto is die dossier na die hof gestuur waarna die staatsaanklaer instruksie gegee het dat daar aanklagte teen Pistorius aanhangig gemaak moet word. Die saak sal in Februarie in die Modimolle-landdroshof aangehoor word. Pistorius se motor het in Augustus verlede jaar reg van voor teen ŉ ander motor gebots. Hy moes met meganiese toerusting uit die wrak verwyder word. Hy en die bestuurder van die ander motor is ernstig beseer in die botsing. Pistorius is in Mei verlede jaar vrygespreek op aanklagte van strafbare manslag na ŉ ongeluk in 2008 waarin ŉ motorfietsryer dood is.